
MBI MIRATIMIN E LICENCËS TIP PËR VEPRIMTARINË E OPERIMIT NË IMPIANTET E GNK-së ME PËRMASA TË VOGLA

Në mbështetje të nenit 16, të ligjit nr. 59/2026, “Për sektorin e energjisë elektrike”; të neneve 16, 22, pika 2, germa “f” dhe 23, të ligjit nr. 102/2015, “Për sektorin e gazit natyror”, të ndryshuar; si dhe të neneve 15 dhe 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, 17.6.2016; Bordi i ERE-s, në mbledhjen e tij të datës 3.9.2026, mbasi shqyrtoi relacionin nr. 1527/1 prot., datë 1.9.2026, të përgatitur nga drejtoritë teknike, “Mbi miratimin e disa ndryshimeve në ‘Rregulloren për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e gazit natyror’, miratuar me vendimin e Bordit të ERE-s nr. 97, datë 4.7.2017, si dhe miratimin e licencave Tip për operimin e impianteve të GNL-së/GNK-së me përmasa të vogla”;
konstatoi se:
- ERE, me vendimin e Bordit nr. 126, datë 6.5.2026, vendosi fillimin e procedurës për miratimin e licencës tip për veprimtarinë e operimit të impianteve të GNK-së me përmasa të vogla.
- Fillimi i procedurës për miratimin e licencës tip për veprimtarinë e operimit të impianteve të GNK-së me përmasa të vogla u vlerësua i nevojshëm në vijim të ndryshimeve të ligjit nr. 102/2015, “Për sektorin e gazit natyror”, të ndryshuar, të miratuara me ligjin nr. 81/2021, nëpërmjet të cilave, ndër të tjera, në nenin 22, është parashikuar si veprimtari që ushtrohet me licencë të lëshuar nga ERE edhe operimi në impiantet e GNK-së me përmasa të vogla.
- Për efekt të vendimmarrjes së Bordit, miratimi i licencës tip për veprimtarinë e operimit në impiantet e GNK-së me përmasa të vogla trajtohet veçmas nga miratimi i shtesave dhe ndryshimeve në rregulloren e licencimit dhe nga licenca tip për operimin në impiantet e GNL-së me përmasa të vogla, duke qenë se secili prej këtyre akteve ka objekt dhe përmbajtje rregullatore të posaçme.
- Licenca tip e hartuar nga ERE përcakton kushtet për ushtrimin e veprimtarisë së operimit në impiantet e GNK-së me përmasa të vogla, të drejtat dhe detyrimet e të licencuarit, kërkesat për kryerjen e aktivitetit të licencuar, raportimin, përdorimin e informacionit, pagesat e rregullimit, kontrollin mbi kryerjen e aktivitetit, ndryshimin dhe heqjen e licencës, si dhe zgjidhjen e mosmarrëveshjeve, në përputhje me kuadrin ligjor dhe rregullator në fuqi.
- Licenca tip parashikon detyrimin e të licencuarit për të projektuar, ndërtuar, operuar dhe mirëmbajtur impiantet e GNK-së me përmasa të vogla, në përputhje me standardet teknike kombëtare dhe ndërkombëtare të aplikueshme, përfshirë standardet ISO, normat evropiane (EN), si dhe rregullat teknike për pajisjet nën presion, mbrojtjen kundër shpërthimit (ATEX), mbrojtjen nga zjarri dhe sigurinë industriale.
- Kushtet e licencës tip parashikojnë, gjithashtu, detyrimin e të licencuarit për të disponuar kompresorë, depozita presioni, sisteme tubacionesh, valvula sigurie dhe pajisje të tjera teknologjike të certifikuara sipas standardeve të Bashkimit Evropian dhe legjislacionit shqiptar për pajisjet nën presion, si dhe për të siguruar që impianti të pajiset me sisteme automatike të ndalimit emergjent (Emergency Shutdown System – ESD), sisteme të detektimit të rrjedhjeve të gazit, sisteme të mbrojtjes kundër zjarrit dhe shpërthimit, ventilim teknik të përshtatshëm, sinjalistikë sigurie dhe zona të klasifikuara sipas kërkesave ATEX.
- Licenca tip parashikon detyrimin e të licencuarit që operimi i impiantit të kryhet nga personel i trajnuar dhe i certifikuar për operime me gaz natyror dhe pajisje nën presion, si dhe detyrimin për të hartuar dhe zbatuar plane emergjence, procedura evakuimi dhe masa reagimi ndaj incidenteve industriale, për kryerjen e kontrolleve periodike teknike, dhe për raportimin e menjëhershëm pranë ERE-s dhe institucioneve kompetente të çdo incidenti teknik, rrjedhjeje gazi, shpërthimi apo situate me risk të lartë.
- ERE, në zbatim të procedurës së konsultimit publik, me shkresën nr. 1682 prot., datë 25.5.2026, njoftoi palët e interesit për fillimin e procedurave për miratimin e licencës tip për veprimtarinë e operimit të impianteve të GNK-së me përmasa të vogla dhe konkretisht: Ministrinë e Infrastrukturës dhe Energjisë (MIE); Operatorin e Kombinuar të Gazit Natyror “Albgaz” sh.a.; Inspektoratin Shtetëror Teknik dhe Industrial (ISHTI); Ministrinë e Financave (MF); Autoritetin e Konkurrencës (AK); shoqërinë “Albpetrol” sh.a.; si dhe Operatorin e Pavarur të Sistemit të Transmetimit të gazit natyror (TAP AG), duke u dhënë mundësinë për të paraqitur opinionet dhe komentet e tyre mbi ndryshimet e propozuara në rregullore.
- ERE publikoi njoftim edhe në dy gazeta me qarkullim kombëtar, përkatësisht në gazetat “Tema” dhe “Panorama”, në datat 8.7.2026 dhe 9.7.2026.
- Në përfundim të konsultimit, rezultoi se shoqëria “SOCAR Gas Albania”, me email-in e datës 12.6.2026, paraqiti komente dhe kërkesa për sqarim lidhur me projektaktet e publikuara për konsultim.
- Në lidhje me licencën tip për veprimtarinë e operimit në impiantet e GNK-së me përmasa të vogla, shoqëria “SOCAR Gas Albania” kërkoi sqarim, lidhur me fushën e veprimtarisë së mbuluar nga kjo licencë, veçanërisht në lidhje me transportimin dhe/ose shpërndarjen e GNK-së. Në mënyrë të veçantë, shoqëria kërkoi të sqarohej nëse importimi i GNK-së për dekompresim dhe shitje të mëvonshme përbën një aktivitet të mbuluar nga licenca tip për operimin e impianteve të GNK-së me përmasa të vogla apo kërkon pajisjen me një licencë të veçantë për tregtimin e gazit natyror.
- Në përgjigje të kësaj kërkese për sqarim, ERE vlerësoi se objekti dhe fusha e zbatimit të licencës tip janë përcaktuar në përputhje me ligjin nr. 102/2015, “Për sektorin e gazit natyror”, të ndryshuar, dhe aktet rregullatore të miratuara në zbatim të tij. Licenca tip nuk synon të krijojë një regjim të ri licencimi apo të ndryshojë kategoritë e veprimtarive që, sipas legjislacionit në fuqi, i nënshtrohen licencimit nga ERE.
- Për rrjedhojë, ushtrimi i çdo veprimtarie tjetër të licencueshme, përfshirë veprimtaritë e transportit, shpërndarjes apo tregtimit të gazit natyror, duhet të vlerësohet sipas kërkesave përkatëse të licencimit dhe kushteve të përcaktuara në legjislacionin në fuqi dhe aktet rregullatore të ERE-s. Përfshirja e një aktiviteti në kuadër të operimit të impiantit me përmasa të vogla të GNK-së nuk nënkupton automatikisht përfshirjen e veprimtarive të tjera të licencueshme dhe nuk përbën përjashtim nga detyrimi për pajisjen me licencën përkatëse, kur një kërkesë e tillë parashikohet nga kuadri ligjor në fuqi.
- Në kuadër të kërkesave për sqarim të paraqitura për licencën tip GNK, shoqëria “SOCAR Gas Albania” kërkoi, gjithashtu, qartësimin e kuptimit të termit “shërbim transporti i ofruar klientëve”, duke kërkuar të sqarohej nëse tubacionet në rrjedhën e poshtme, nëpërmjet të cilave gazi u dorëzohet klientëve, përfshihen në objektin e licencës së impiantit si pjesë e aktivitetit të transportit apo nëse për ndërtimin dhe funksionimin e tyre kërkohet një autorizim i veçantë, si dhe nëse ky shërbim mund t’u ofrohet edhe furnizuesve dhe jo vetëm klientëve.
- ERE vlerësoi, gjithashtu, se përfshirja e mjeteve, pajisjeve apo infrastrukturës në realizimin e këtij shërbimi nuk përcakton, në vetvete, regjimin e tyre të licencimit apo autorizimit. Ndërtimi, zotërimi dhe funksionimi i infrastrukturës përkatëse vlerësohen në përputhje me natyrën dhe funksionin e saj, si dhe me kërkesat dhe autorizimet e parashikuara nga legjislacioni dhe kuadri rregullator në fuqi. Përkufizimi i termit “shërbim transporti i ofruar klientëve” nuk synon të përcaktojë paraprakisht nëse një infrastrukturë e caktuar përbën pjesë të licencës së impiantit apo i nënshtrohet një regjimi të veçantë autorizimi. 
- Në përfundim të shqyrtimit të kësaj kërkese për sqarim, në seksionin e përkufizimeve të licencës tip për veprimtarinë e operimit në impiantet e GNK-së me përmasa të vogla është reflektuar përkufizimi i termit “shërbim transporti i ofruar klientëve”.
- Nga shqyrtimi i komenteve të paraqitura rezulton se, me përjashtim të komentit lidhur me “shërbimin e transportit të ofruar klientëve”, i cili është reflektuar në licencën tip, komentet e tjera kanë natyrë kryesisht sqaruese, lidhur me kufijtë e veprimtarisë së licencuar dhe marrëdhënien e saj me veprimtari të tjera të rregulluara dhe nuk kërkojnë ndryshime të mëtejshme në tekstin e licencës tip.
- Pas shqyrtimit të komenteve dhe sugjerimeve të paraqitura gjatë procedurës së konsultimit, si dhe reflektimit të ndryshimit të vlerësuar të nevojshëm, miratimi i licencës tip për veprimtarinë e operimit në impiantet e GNK-së me përmasa të vogla siguron plotësimin dhe përditësimin e kuadrit rregullator të ERE-s, në përputhje me kategoritë e veprimtarive të licencueshme të parashikuara nga ligji nr. 102/2015, “Për sektorin e gazit natyror”, të ndryshuar, si dhe kuadrit rregullator të licencimit për këtë veprimtari, për të cilën në “Rregulloren për procedurat dhe afatet e licencimit në sektorin e gazit natyror” janë parashikuar kërkesat dhe dokumentacioni për aplikim, kohëzgjatja e licencës, procedura e shqyrtimit dhe pagesat përkatëse. 
Për gjithë sa më sipër, Bordi i ERE-s

VENDOSI: 

1. Miratimin e licencës tip për veprimtarinë e operimit në impiantet e GNK-së me përmasa të vogla (dokumenti bashkëlidhur).
2. Drejtoria e Rregullimit të Gazit Natyror të njoftojë për këtë vendim Ministrinë e Infrastrukturës dhe Energjisë (MIE), Operatorin e Kombinuar të Gazit Natyror “Albgaz” sh.a., Inspektoratin Shtetëror Teknik dhe Industrial (ISHTI), Ministrinë e Financave (MF), Autoritetin e Konkurrencës (AK), shoqërinë “Albpetrol” sh.a., Operatorin e Pavarur të Sistemit të Transmetimit të gazit natyror (TAP AG), si dhe shoqërinë “SOCAR Gas Albania”.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

Miratuar me vendimin e Bordit të ERE-s nr. 250, datë 3.9.2026

[bookmark: _Hlk224221038][bookmark: _Hlk224222493]LICENCË PËR VEPRIMTARINË E OPERIMIT NË IMPIANTET E GNK-së ME PËRMASA TË VOGLA

Licenca i jepet: ________________					
NUIS: ______________________							
Numri i licencës: _____________					
Seria: _______________________							
Data e hyrjes në fuqi: __________				
Kohëzgjatja: __________________						

Bazuar në autoritetin që i është dhënë në ligjin nr. 102/2015, “Për sektorin e gazit natyror”, i ndryshuar, Enti Rregullator i Energjisë (ERE) i jep këtë licencë (Licenca), për të kryer veprimtarinë e operimit në impiantet e GNK-së me përmasa të vogla, personit të lartpërmendur, i quajtur “I licencuari”, subjekt i Kushteve të Licencës të bashkangjitura dhe pjesë integrale të saj, si dhe kushteve të përcaktuara nga Bordi në vendimin e tij.
Kjo licencë hyn në fuqi në datën e shkruar më lart dhe do të vazhdojë të jetë në fuqi, deri në përfundim të afatit të dhënë në rast se nuk hiqet nga ERE, në përputhje me Kushtet e Licencës të përfshira këtu, apo parashikimeve të ligjit nr. 102/2015, “Për sektorin e gazit natyror”, i ndryshuar.

KRYETAR I ERE-s

KUSHTET E LICENCËS PËR VEPRIMTARINË E OPERIMIT NË IMPIANTET E GNK-së ME PËRMASA TË VOGLA


Neni 1
Dispozita të përgjithshme

ERE është autoriteti i vetëm në Republikën e Shqipërisë, i njohur në kreun III, seksionin I, të ligjit nr. 102/2015, “Për sektorin e gazit natyror”, i ndryshuar, për të lëshuar dhe deklaruar hyrjen në fuqi të kësaj licence.
1. Nëse ndonjë kusht i kësaj licence bëhet nul ose i anulueshëm apo pushon së qeni në fuqi, ky kusht do të hiqet nga licenca dhe kushtet e mbetura të licencës do të vazhdojnë të jenë plotësisht në fuqi.
2. Në rastet e transferimit të licencës, i licencuari ka detyrimin të njoftojë menjëherë ERE-n. 
3. ERE ka të drejtën ekskluzive për të modifikuar këtë licencë, në rast se kushtet dhe rrethanat kanë ndryshuar, si dhe për të përmbushur dispozitat e Rregullave për Organizimin e Tregut të Gazit Natyror; ligji nr. 102/2015, “Për sektorin e gazit natyror”, Kushteve të Përgjithshme për Furnizimin me Gaz Natyror; Kodit të Rrjetit të Transmetimit; Kodi i Rrjetit të Shpërndarjes; Kodit të Matjes; dhe/ose akteve nënligjore në fuqi të miratuara nga ERE në zbatim të ligjit nr. 102/2015, “Për sektorin e gazit natyror”, i ndryshuar.
Përkufizimet e termave të përcaktuara në:
- Ligjin nr. 102/2015, “Për sektorin e gazit natyror”, i ndryshuar; 
- “Rregulloren për procedurat dhe afatet për dhënien, modifikimin, transferimin, ose heqjen e licencave në sektorin e gazit natyror”, miratuar me vendimin e Bordit të ERE-s nr. 97, datë 4.7.2017; 
- “Rregullore mbi procedurat e heqjes së licencave në sektorët e energjisë elektrike dhe gazit natyror”, miratuar me vendimin e Bordit të ERE-s nr. 58, datë 18.4.2017; 
- “Rregulloren e organizimit, funksionimit dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016,
- Rregullat dhe rregulloret që i përkasin sektorit të gazit natyror (legjislacioni në fuqi), përfshihen në këtë licencë për çdo qëllim. 
Fjalë dhe fraza të tjera, të përdorura në këtë licencë dhe në kushtet e licencës, të cilat nuk përfshihen në ligjet dhe rregulloret e mësipërme, kanë kuptimet si më poshtë vijon: 
- “Gaz Natyror i Komprimuar” (GNK) është gazi metan CH4, i cili komprimohet në presionin 200 atm;
- “Impiant me përmasa të vogla” është njësia lëvizëse që përdoret për prodhimin/depozitimin, transportimin dhe/ose shpërndarjen e sasive të vogla të GNK-së;
- “Ndër-Subvencionime”, do të thotë transferimi i fondeve ose ndarje e kostove ndër llogaritë e të licencuarit ose llogaritë, me qëllim mbështetjen financiare të një aktiviteti apo biznesi përveç furnizimit, prodhimit dhe/ose tregtimit të gazit natyror nga të ardhurat e fituara nga i licencuari që kryen aktivitetin e licencuar, ose duke i kaluar kostot të shkaktuara nga i licencuari gjatë kryerjes së aktivitetit të licencuar tek një aktivitet apo biznes tjetër përveç furnizimit, prodhimit dhe/ose tregtimit të gazit natyror;
- “Aktivitet i licencuar”, do të thotë aktivitetet e lidhura direkt dhe të nevojshme për kryerjen e aktivitetit të operimit në impiantet e GNK-së me përmasa të vogla, në përputhje me ligjin nr. 102/2015, “Për sektorin e gazit natyror”, i ndryshuar, Rregullat për Organizimin e Tregut të Gazit Natyror, Kushtet e Përgjithshme për Furnizimin me Gaz Natyror, si dhe rregullat dhe rregulloret e tjera që aplikohen;
- “I licencuar”, sikurse përdorur në këtë dokument, do të thotë personi i përmendur në faqen e parë të kësaj licence, që mban licencën e lëshuar nga ERE për kryerjen e aktivitetit të licencuar;
- “Procedurat e licencimit për sektorin e gazit natyror”, do të thotë procedura e parashikuar në “Rregulloren për procedurat dhe afatet për dhënien, modifikimin, transferimin, ose heqjen e licencave në sektorin e gazit natyror”, miratuar me vendimin e Bordit të ERE-s nr. 97, datë 4.7.2017;
- “Legjislacioni në fuqi”, do të thotë të gjitha standardet, kodet, rregullat, rregulloret, metodologjitë dhe çdo vendim ose akt tjetër në fuqi, të miratuara nga ERE dhe autoritete të tjera kompetente sipas ligjit nr. 102/2015, “Për sektorin e gazit natyror”, i ndryshuar;
- “Informacion me ndjeshmëri tregtare”, do të thotë, të dhëna në lidhje me biznesin ose me natyrë tregtare të përdoruesve të sistemit, që zotërohen nga i licencuari gjatë procesit të ushtrimit të aktivitetit të licencuar, të cilat duhet të mbahen konfidenciale;
- “Informacion me avantazh tregtar”, do të thotë informacion i lidhur me aktivitetin e vetë të Licencuarit, i cili duhet të mbahet konfidencial dhe nuk duhet t’i jepet apo t’i bëhet i ditur të tjerëve në mënyre diskriminuese;
- “Forcë madhore”, është një akt ose ngjarje natyrore apo shoqërore, si: tërmetet, rrufetë, ciklonet, përmbytjet, shpërthimet vullkanike, zjarret ose luftërat, konfliktet e armatosura, kryengritjet, veprime terroriste ose ushtarake, të cilat pengojnë të licencuarin të përmbushë detyrimet e tij sipas licencës, si dhe akte apo ngjarje të tjera që janë përtej kontrollit të arsyeshëm dhe që nuk kanë ardhur për faj të të licencuarit dhe i licencuari nuk ka pasur mundësi të shmangë një akt ose ngjarje të tillë nëpërmjet ushtrimit të vullnetit, përpjekjeve, aftësive dhe kujdesit të tij të arsyeshëm;
- “Pagesa rregullatore”, është pagesa vjetore që shoqëritë e licencuara në sektorin e gazit natyror paguajnë në ERE për të mbuluar kostot e veprimtarisë rregullatore të tij, në bazë të një metodologjie të miratuar nga ERE;
- “Shërbim transporti i ofruar klientëve”, është shërbimi që lidhet me transportin dhe dorëzimin e gazit natyror, përfshirë GNL/GNK, nga impianti i vogël deri në pikën e dorëzimit te klienti, nëpërmjet mjeteve, pajisjeve dhe infrastrukturës së përshtatshme, në përputhje me kushtet kontraktore dhe legjislacionin në fuqi.

Neni 2
Kryerja e aktivitetit të licencuar

1. Licencuari autorizohet nga kjo licencë për të zhvilluar aktivitetin e operimit në impiantet e GNK-së me përmasa të vogla sipas legjislacionit në fuqi në Republikën e Shqipërisë. Në rast se subjekti synon të ushtrojë edhe veprimtari të tjera të rregulluara në sektorin e gazit natyror, si transmetimi, shpërndarja apo depozitimi, ai duhet të pajiset me licencat përkatëse për secilën prej tyre, në përputhje me nenin 22, gërma “f”, të ligjit nr. 102/2015. Në çdo rast, i licencuari mban llogari të ndara për secilën veprimtari të licencuar, sipas nenit 30 të këtij ligji.
2. I licencuari nuk do të pengojë, parandalojë ose të tentojë të ndalojë të licencuarit e tjerë ose pjesëmarrësit potencialë ose konkurrentët që të angazhohen ose të hyjnë në biznesin e operimit në impiantet e GNK-së me përmasa të vogla apo në aktivitete të tjera në sektorin e gazit natyror në Republikën e Shqipërisë; 
3. I licencuari nuk do të përfshihet në asnjë formë aktiviteti monopol ose antikonkurrencë të ndaluar nga legjislacioni në fuqi ose rregulloret dhe rregullat e miratuara nga ERE dhe Autoriteti i Konkurrencës.
4. I licencuari nuk mund të ushtrojë veprimtari të tjera të rregulluara në sektorin e gazit natyror, përfshirë transmetimin, shpërndarjen apo depozitimin e gazit natyror, pa u pajisur me licencën përkatëse nga ERE.
5. Brenda datës 31 janar të çdo viti, i licencuari do t’i dërgojë ERE-s një informacion dhe deklaratë me shkrim për kryerjen e aktivitetit gjatë vitit paraardhës dhe përmbushjes së kuadrit ligjor në sektorin e gazit natyror, sipas kërkesave raportimit të vendosura nga ERE sipas nenit 16, pika 24, të ligjit nr. 102/2015, “Për sektorin e gazit natyror”, i ndryshuar. 
6. I licencuari nuk do të bashkëpunojë me persona të tjerë për të dëmtuar interesat e të licencuarve ose klientëve të gazit natyror.
7. I licencuari do ta kryejë aktivitetin e licencuar në përputhje me parimet e transparencës, të përcaktuara nga legjislacioni në fuqi.
8. I licencuari që do të angazhohet në aktivitete të tjera të ndryshme nga aktiviteti për të cilin është licencuar, duhet të informojë ERE-n në rastet kur synon të:
a) angazhohet në aktivitet tjetër përveç aktivitetit të licencuar; ose
b) të ngrejë një biznes shoqërues.
9. ERE mund ta ndalojë angazhimin në një aktivitet tjetër ose të vendosë kushte të veçanta për ngritjen e bizneseve shoqëruese të nevojshëm për të mbrojtur interesat e klientëve. 
10. I licencuari nuk është përgjegjës për mospërmbushjen e Kushteve të Licencës në rast të një force madhore deri në atë shkallë sa forca madhore është shkaku për këtë mospërmbushje të Kushteve të Licencës. Në këtë rast, i licencuari duhet të njoftojë menjëherë ERE-n dhe të licencuarit e tjerë ose klientët me të cilët i licencuari ka lidhur marrëveshje. 

Neni 3
Detyrimet e të licencuarit

[bookmark: _GoBack]1. I licencuari është i detyruar të zbatojë legjislacionin në fuqi dhe gjithë vendimet e Këshillit të Ministrave dhe rregulloret e rregullat e miratuara nga ERE, si dhe rregullave specifike që lidhen me kryerjen e aktivitetit nga institucionet e përcaktuara për të dhënë vërtetimet ose certifikimet.
2. I licencuari është i detyruar të projektojë, ndërtojë, operojë dhe mirëmbajë impiantet e GNK-së me përmasa të vogla, në përputhje me standardet teknike kombëtare dhe ndërkombëtare të aplikueshme, përfshirë standardet ISO, EN (Normat Evropiane) dhe rregullat teknike për pajisjet nën presion, mbrojtjen kundër shpërthimit (ATEX), mbrojtjen nga zjarri dhe sigurinë industriale.
3. I licencuari në aktivitetin e operimit në impiantet e GNK-së me përmasa të vogla, në zbatim të kësaj licence, duhet:
a) të ndërmarrë masat e nevojshme për garantimin e aftësive teknike dhe financiare për kryerjen e aktivitetit të licencuar. Të dorëzojë përmbledhje të projektit, duke përfshirë llojin e impiantit dhe funksionimin e tij të synuar;
b) të regjistrohet si pjesëmarrës i tregut shqiptar të gazit natyror pranë operatorit të tregut të gazit natyror, sipas procedurave të regjistrimit dhe do të zbatojë legjislacionin në fuqi dhe vendimet e ERE-s. Emri ligjor i individit ose entitetit, akti i partneritetit dhe dokumentet CNIC/identifikimi, dhe lloji specifik i licencës. Adresa e detajuar, hartat topografike që tregojnë zonat përreth brenda 100 metrave dhe prova e blerjes së tokës;
c) të ndërmarrë të gjitha masat e nevojshme për përmirësimin e eficiencës operative dhe ekonomike të veprimtarisë së licencuar, me qëllim që të sigurojë cilësinë dhe qëndrueshmërinë e shërbimeve të ofruara prej tij në përfitim të klientëve dhe të sektorit të gazit natyror.
d) të kryejë operimin në impiantet e GNK-së me përmasa të vogla, në kushte të sigurta, të qëndrueshme dhe eficiente, duke marrë masat e nevojshme për mbrojtjen e mjedisit, si dhe të garantojë mjete të mjaftueshme për të përmbushur detyrimet e shërbimit; 
e) të sigurojë kushte objektive dhe jodiskriminuese, për akses në shërbimin e operimit në impiantet e GNK-së me përmasa të vogla;
f) të kufizojë diskriminimin ndërmjet përdoruesve ose grupeve të përdoruesve të shërbimit operimit në impiantet e GNK-së me përmasa të vogla, sidomos kur ky diskriminim favorizon shoqëritë e lidhura; 
g) të mbrojë informacionin konfidencial, me natyrë tregtare, të marrë gjatë kryerjes së veprimtarisë së tij;
h) të disponojë kompresorë, depozita presioni, sisteme tubacionesh, valvula sigurie dhe pajisje të tjera teknologjike të certifikuara, sipas standardeve të Bashkimit Evropian dhe legjislacionit shqiptar për pajisjet nën presion;
i) të sigurojë që impianti të pajiset me:
- sisteme automatike të ndalimit emergjent (Emergency Shutdown System – ESD);
- sisteme të detektimit të rrjedhjeve të gazit;
- sisteme të mbrojtjes kundër zjarrit dhe shpërthimit;
- ventilim teknik të përshtatshëm;
- sinjalistikë sigurie dhe zona të klasifikuara sipas kërkesave ATEX;
j) të sigurojë që operimi i impiantit të kryhet vetëm nga personel i trajnuar dhe i certifikuar për operime me gaz natyror dhe pajisje nën presion;
k) të hartojë dhe zbatojë plane emergjence, procedura evakuimi dhe masa reagimi ndaj incidenteve industriale;
l) të kryejë kontroll periodik teknik.
m) i licencuari garanton që impiantet e GNK-së me përmasa të vogla, janë ndërtuar dhe operohen në mënyrë të sigurt, duke minimizuar rrezikun për jetën, shëndetin, pronën dhe mjedisin;
n) i licencuari është përgjegjës, për:
a) zbatimin e kërkesave të sigurisë teknike dhe industriale;
b) kontrollin e integritetit të pajisjeve nën presion;
c) monitorimin e rrjedhjeve dhe emetimeve të gazit;
d) menaxhimin e mbetjeve dhe substancave të rrezikshme;
e) respektimin e distancave të sigurisë nga objektet përreth sipas legjislacionit në fuqi;
o) i licencuari e zhvillon veprimtarinë e tij në referencë dhe zbatim të akteve përkatëse të kolaudimit, certifikatave të konformitetit të pajisjeve, lejet mjedisore dhe kundër zjarrit; procedurave operative standarde dhe manualeve të sigurisë.
Çdo incident teknik, rrjedhje gazi, shpërthim apo situatë me risk të lartë duhet t’i raportohet menjëherë ERE-s dhe institucioneve kompetente.

Neni 4
Llogaritë dhe raportimi

1. I licencuari do të mbajë regjistra llogarie dhe do të përgatisë bilance financiare, të cilat do të mbahen të ndara për aktivitetin e licencuar dhe çdo aktivitet tjetër (përfshirë aktivitete të tjera të licencuara) ku është angazhuar i licencuari, në përputhje me rregullat e kontabilitetit dhe procedurat e miratuara nga ERE, dhe në përputhje me nenin 30, të ligjit nr. 102/2015, “Për sektorin e gazit natyror”. Kur është e nevojshme dhe sipas kushteve të përcaktuara tek rregullat dhe rregulloret që aplikohen, këto llogari mund të ofrohen në një formë të konsoliduar. I licencuari do t’i dorëzojë ERE-s bilance financiare vjetore deri në datën 31 mars të çdo viti. Nëse i licencuari ushtron më shumë se një aktivitet, faturat e shpenzimeve për çdo aktivitet që ushtron, duhet të jenë lehtësisht të dallueshme se cilit aktivitet i përkasin, me shenja dalluese të qarta, sipas përkatësisë së aktivitetit të licencuar për të cilin janë përdorur. 
2. Në çdo rast të tillë, i licencuari duhet t’i deklarojë ERE-s mënyrën e identifikimit të secilës faturë. 
3. Të dhënat duhet të përfshijnë detaje për karakteristikat e transaksioneve përkatëse, si:
a) kohëzgjatja; 
b) rregullat e ofertës dhe zgjidhjes së mosmarrëveshjeve; 
c) sasinë, datat;
d) kohën e ekzekutimit të kontratës; 
e) çmimet e transaksionit; 
f) mjetet e identifikimit të klientëve me shumicë të përfshirë, detaje për të gjitha kontratat e papaguara.
4. ERE mund të vërë në dispozicion të pjesëmarrësve të tregut të dhëna të caktuara, të deklaruara nga i licencuari, me kusht që të mos publikohet informacioni që përbën sekret tregtar. 
5. I licencuari njofton menjëherë ERE-n për çdo situatë emergjente që ndikon në funksionimin e impiantit, duke përshkruar masat e marra.
6. I licencuari do të ndajë shpenzimet e përbashkëta mes aktivitetit të tij të licencuar dhe tipave të tjera të aktiviteteve, në përputhje me rregulloret dhe rregullat e ERE-s. I licencuari do t’i paraqesë ERE-s, në kërkesën e tij, në formën dhe në afatin e vendosur nga ERE, dokumentacionin që vendos bazat për ndarjen e shpenzimeve të përbashkëta mes aktiviteteve që do të ushtrohen, si dhe rezultatet e arritura pas kësaj ndarje.
7. I licencuari do të njoftojë ERE-n brenda 10 ditëve për çdo ndryshim, të:
a) adresës; 
b) statutit të të licencuarit;
c) certifikatës së regjistrimit;
d) NUIS-it;
e) organeve kryesore drejtuese; ose
f) strukturës së biznesit të licencuar.
8. Gjithë njoftimet zyrtare, aplikimet, peticionet, pretendimet ose korrespondenca tjetër me ERE-n, lidhur me licencën duhet të jetë me shkrim dhe e nënshkruar respektivisht nga një zyrtar i autorizuar ose përfaqësues ligjor i caktuar i të licencuarit ose ERE-s, dhe të dërgohet me korrier ose postë të regjistruar, duke kërkuar një verifikim të fletës së marrjes. Adresat e palëve duhet të vendosen mbi zarf. Gjithë njoftimet ose korrespondenca tjetër do të konsiderohen se hyjnë në fuqi nga momenti i dorëzimit ose nëse nuk janë dorëzuar për shkak të gabimit të dërguesit, nga momenti i prezantimit.
9. I licencuari do të dërgojë në ERE informacion periodik, lidhur me:
a) shpenzimet dhe të ardhurat operative (mujore dhe në progresion 3-mujor);
b) pasqyra cash-flow (mujore dhe progresive);
c) tabela e të dhënave mbi sasitë e GNK-së me përmasa të vogla, të transportuara (mujore dhe progresive);
d) çdo informacion të kërkuar rast pas rasti nga ERE; 
e) numrin e klientëve për të cilët ka ofruar shërbimin e transportimit (mujore dhe progresive);
f) grafikët e ngarkesës; 
g) sistemet e matjes; 
h) të dhëna mbi ankesat e regjistruara, trajtimin dhe korrigjimet në faturimet përkatëse objekt ankimi (mujore dhe progresive);
i) çdo informacion tjetër sipas ligjit nr. 102/2015, “Për sektorin e gazit natyror” dhe kërkesave të raportimit të miratuara nga ERE sipas nenit 16, pika 24, të ligjit nr. 102/2015, “Për sektorin e gazit natyror”.

Neni 5
Përdorimi i informacionit

1. I licencuari do të sigurojë që çdo informacion i marrë si rezultat i aktivitetit të tij të licencuar nuk do t’i jepet askujt, me përjashtim të rasteve kur:
a) jepet pëlqim paraprak me shkrim i personit me të cilin lidhet informacioni;
b) informacioni është bërë publik; 
c) kur të licencuarit i kërkohet ose lejohet të përhapë informacionin për të përmbushur Kushtet e kësaj Licence sipas një urdhri të ERE-s, ose çdo dispozite ligjore të aplikueshme;
d) informacioni duhet përhapur në funksion të kryerjes së aktivitetit të licencuar.
2. I licencuari do të sigurojë që çdo biznes shoqërues nuk do të përdorë asnjë informacion të të licencuarit për të fituar një avantazh konkurrues të pajustifikuar dhe do të sigurojë që nuk do të përhapë asnjë informacion tek ndonjë person tjetër (përfshirë biznese të tjerë shoqërues) që mund ta mundësojnë këtë person të fitojë çdo lloj përfitimi komercial të pajustifikuar.
3. Çdo informacion me avantazh tregtar në zotërim të të licencuarit duhet të shpërndahet në mënyrë transparente dhe jodiskriminuese dhe duhet të aksesohet lehtësisht dhe në mënyrë të barabartë nga konsumatorët aktuale dhe të mundshëm dhe palët e tjera të interesuara. Shpërndarja e informacionit me avantazh tregtar duhet të përpunohet për të parandaluar trajtimet preferenciale të konsumatorëve individual, pjesëmarrësve të tjerë të tregut të gazit natyror ose palëve të tjera të interesuara, në lidhje me fushëveprimin, përmbajtjen dhe/ose formën e informacionit të shpërndarë, dhe/ose kohën kur ai është shpërndarë.
4. I licencuari do të ndërmarrë çdo hap të nevojshëm për ta ruajtur konfidencial informacionin në posedim të tij dhe për t’i raportuar ERE-s në përputhje me detyrimet ligjore, sipas kërkesave të përcaktuara në ligjin nr. 102/2015. “Për sektorin e gazit natyror”, Kushteve të Përgjithshme për Furnizimin me Gaz Natyror dhe kontratën e furnizimit me gaz natyror.
5. Informacioni i dërguar ERE-s nga i licencuari do të konsiderohet publik me përjashtim të rasteve kur me kërkesë specifike të të licencuarit, ERE, me vendim, përcakton që ky informacion është i natyrës pronësore dhe përhapja e tij nuk i shërben interesit publik.
6. ERE ruan konfidencialitetin e informacionit të ndjeshëm tregtar të marrë nga i licencuari, sipas kushteve dhe afateve të përcaktuara tek rregulloret dhe rregullat, që aplikohen sipas neneve 16, pika 15 dhe 20, të ligjit nr. 102/2015, “Për sektorin e gazit natyror”.
7. I licencuari nuk do të hyjë në marrëveshje të cilat i licencuari e di ose duhet ta dijë që çojnë në shkelje të Kushteve të Licencës.
8. I licencuari do të respektojë ligjet dhe vendimet e qeverisë së Republikës së Shqipërisë dhe rregulloret e rregullat e ERE-s. 

Neni 6
Pagesat e rregullimit

1. I licencuari do t’i paguajë ERE-s pagesa rregullimi në mënyrë të rregullt dhe të vazhdueshme gjatë afatit të kësaj licence, siç përcaktohet nga ERE në rregulloren për pagesat e rregullimit, si dhe nenin 14, të ligjit nr. 102/2015, “Për sektorin e gazit natyror”.
2. Nëse i licencuari nuk i paguan ERE-s pagesat e rregullimit brenda afatit të përcaktuar nga ERE, i licencuari do të penalizohet në përputhje me ligjin nr.102/2015, “Për sektorin e gazit natyror” dhe “Rregulloren mbi kushtet dhe procedurat e vendosjes së gjobave dhe masën konkrete për çdo shkelje”, miratuar me vendimin e Bordit të ERE-s nr. 95, datë 4.7.2017.

Neni 7
Kontrolli mbi kryerjen e aktivitetit të licencuar

1. ERE do të monitorojë respektimin nga i licencuari të Kushteve të Licencës, do të rishikojë raportet e marra nga i licencuari dhe është e autorizuar që të inspektojë në çdo kohë regjistrat financiarë të të licencuarit dhe mund të kërkojë një auditim teknik dhe/ose financiar të veprimtarive të të licencuarit. Për këtë qëllim, ERE ndër të tjera duhet të ketë akses të pakufizuar tek llogaritë e të licencuarit sipas neneve 30 dhe 31, të ligjit nr. 102/2015, “Për sektorin e gazit natyror”.
2. Përfaqësuesit e autorizuar të ERE-s mund të hyjnë në ambientet, pajisjet dhe dokumentet e të Licencuarit për të inspektuar veprimtarinë e licencuar sipas rregullave të ERE-s. I licencuari do të japë çdo ndihmë të kërkuar nga ERE gjatë këtij inspektimi.
3. Në bazë të ankesës së konfirmuar të çdo pale të tretë ose me iniciativën e vet, ERE mund të nisë një hetim administrativ për respektimin nga i licencuari të kushteve të licencës ose rregullave të ERE-s.
4. Nëse pas hetimit, ERE konkludon se i licencuari nuk i ka respektuar Kushtet e Licencës, ERE mundet të ndërmarrë masa të tjera brenda autoritetit të saj, me qëllim që të sigurojë përmbushjen e afateve dhe kushteve të kësaj licence.
5. I licencuari do ta informojë dhe sqarojë ERE-n për çdo shkelje të Kushteve të Licencës, jo me vonë se një javë pasi kjo shkelje i bëhet e njohur të licencuarit.
6. I licencuari do t’u bindet vendimeve të nxjerra nga ERE, përfshirë pagesat e gjobave të vëna nga ERE, sipas legjislacionit në fuqi.

Neni 8
Amendimi i licencës

1. ERE mund të ndryshojë/shfuqizojë Kushtet e Licencës në rast se ato nuk përputhen, me:
a) legjislacionin në fuqi dhe vendimet e qeverisë së Republikës së Shqipërisë që janë në përputhje me legjislacionin në fuqi;
b) vendimet e nxjerra nga një gjykatë shqiptare me kompetencë juridiksionale. 
2. Në çdo kohë i licencuari mund t’i propozojë ERE-s ndryshime të tjera të Kushteve të kësaj Licence, duke paraqitur një propozimi me shkrim, së bashku me dokumentet mbështetëse. ERE mund të propozojë ndryshime të kushteve të kësaj licence e t’i konsultojë ato me palët e interesit përpara miratimit.
3. ERE do të marrë vendimin përfundimtar vetëm pasi të marrë në konsideratë interesat e klientëve dhe të licencuarve të tjerë. Palët e interesuara do të informohen me shkrim për çdo ndryshim të propozuar. Nëse ERE dhe i licencuari arrijnë një marrëveshje për këto ndryshime, Kushtet e Licencës do të amendohen. Nëse marrëveshja nuk arrihet, i licencuari mund të apelojë në Gjykatën Administrative Tiranë.
4. Të gjitha ndryshimet tek Kushtet e Licencës duhet të kryhen nga ERE sipas kushteve dhe afateve të përcaktuara në ligjin nr. 102/2015, “Për sektorin e gazit natyror”, procedurës së licencimit për sektorin e gazit natyror dhe akteve të tjera nënligjore që aplikohen.
5. Amendimet e bëra në Kushtet e Licencës do të publikohen në Fletoren Zyrtare të Republikës së Shqipërisë. 

Neni 9
Vendosja e masave administrative dhe heqja e licencës

1. Nëse i licencuari nuk përmbush kushtet e kësaj licence, ERE mund të aplikojë masa administrative, sipas nenit 106, të ligjit nr. 102/2015, “Për sektorin e gazit natyror”, dhe “Rregullores mbi kushtet dhe procedurat e vendosjes së gjobave dhe masën konkrete për çdo shkelje”. 
2. ERE mund të heqë licencën, në përputhje me nenin 27, të ligjit nr. 102/2015, “Për sektorin e gazit natyror” dhe “Rregullores për procedurat e heqjes së licencave në sektorin e energjisë elektrike dhe të gazit natyror”.

Neni 10
Heqja e licencës

1. ERE heq një licencë kur i licencuari: 
a) nuk përmbush më kushtet thelbësore të licencës;
b) shkel dispozitat ligjore për mbrojtjen e mjedisit gjatë kryerjes së veprimtarisë së tij;
c) rrezikon jetën, shëndetin dhe pasurinë e qytetarëve;
d) nuk kryen pagesat e rregullimit, të vendosura nga ERE;
e) bëhet financiarisht i paaftë ose kërkon shpalljen e falimentimit;
f) me kërkesë të të licencuarit;
g) ka pushuar së kryeri funksionet e caktuara sipas licencës.
2. Licenca mund të hiqet nga ERE sipas kushteve dhe afateve të përcaktuara tek ligji nr. 102/2015, “Për sektorin e gazit natyror”, procedurave të licencimit për sektorin e gazit natyror, rregullores mbi procedurat e refuzimit të licencës në sektorët e energjisë elektrike dhe gazit natyror, si dhe rregullave dhe rregulloreve të tjera që aplikohen.

Neni 11
Zgjidhja e mosmarrëveshjeve dhe e drejta për apelim

1. Çdo çështje e diskutueshme ose kërkesë mes të licencuarit dhe çdo pjesëmarrësi tregu do të zgjidhet sa më shumë që të jetë e mundur me mirëkuptim, në përputhje me legjislacionin në fuqi dhe rregulloret dhe rregullat e ERE-s.
2. Nëse zgjidhja nuk arrihet me mirëkuptim, atëherë ERE në bazë të kërkesës së çdo personi që është palë në këtë mosmarrëveshje do ta zgjidhë mosmarrëveshjen dhe do të nxjerrë vendimin e tij në përputhje me nenin 98, të ligjit nr. 102/2015, “Për sektorin e gazit natyror” dhe “Rregullores për trajtimin e ankesave të paraqitura nga konsumatorët dhe zgjidhjes së mosmarrëveshjeve midis të licencuarve në sektorët e energjisë elektrike dhe gazit natyror”, miratuar me vendimin e Bordit të ERE-s nr. 114, datë 8.7.2016
3. I licencuari mund të apelojë kundër vendimeve të ERE-s në Gjykatën Administrative Tiranë.


